Pia Kristensen (DF), 2004-04-20:
Der er et gammelt ordsprog, der siger, at Rom ikke blev bygget på en dag.
Jeg synes, det er kloge ord, for det er jo så sandt, som det er sagt: Tingene tager tid, man kan ikke forandre tingenes tilstand her og nu, og man kan ikke få sin vilje hundrede procent, derfor må man være tålmodig og tage til takke med det, man kan få, og så i øvrigt få det bedste ud af situationen. Dansk Folkeparti har om nogen været tålmodige, når det drejer sig om at forbedre vilkårene for vore ældre. I de 10 år, hvor Socialdemokratiet havde regeringsmagten, rejste vi den ene gang efter den anden en berettiget kritik af forholdene for vore ældre.
Vi kritiserede de mange plejehjemslukninger, der betød, at de allerallersvageste ældre måtte blive længst muligt i eget hjem - vel at mærke i egen seng.
Vi har desuden aldrig forsømt nogen lejlighed til at gøre opmærksom på, at der er et lavindkomstproblem blandt Danmarks folkepensionister.
Ældreområdet er en mærkesag for Dansk Folkeparti, og det har det altid været, og det er faktisk en væsentlig årsag til, at mange af os i sin tid meldte os ind i partiet.
Med disse ord vil jeg gerne mane alle de usandheder i jorden, som i særdeleshed Socialdemokraterne har udspredt om DF.
I forbindelse med ældreydelsen er vi blevet beskyldt for at være populistiske.
Må jeg være fri, og det er sagt til fru Grete Schødts.
Når det drejer sig om at forbedre forholdene for de svage og de økonomisk vanskeligt stillede ældre, har vi en helt klar struktur og et politisk program, som beskriver, hvilke forbedringer vi vil arbejde for på sigt.
Der er altså ikke tale om fikse ideer, der passer til stemningen her og nu.
Vi sidder i en ønskeposition, vi er parlamentarisk grundlag for regeringen og har fået indflydelse.
Det betyder selvfølgelig, at vi kan få en række af vores mærkesager gennemført, bl.a. på ældreområdet.
I det forløbne år er der sket mange forbedringer for de ældre både på social- og sundhedsområdet, og vi er meget tilfredse med det, vi har opnået.
Der er taget mange skridt i den rigtige retning.
I finanslovforhandlingerne i 2002 lykkedes det os mod alle odds at få indført en ældreydelse til de økonomisk vanskeligt stillede ældre.
Vi kæmpede meget hårdt for at få afsat et langt større beløb til ældreydelsen, men regeringen ville ikke acceptere vores krav.
Vi lagde ikke skjul på, at beløbet, der var blevet afsat, var utilstrækkeligt, og at vi ville kæmpe videre, for at der skulle afsættes endnu flere penge til ældreydelsen.
Der blev så sidste år afsat 430 mio. kr., og der blev indført et bundfradrag på 1.500 kr.
, så der er sket en forbedring.
Samtidig blev ældreydelsen permanentgjort.
Som jeg sagde i starten af min ordførertale, kan man ikke få alt, hvad man kræver, sådan er det også, når man forhandler finanslov.
Derfor var det afgørende vigtigt for Dansk Folkeparti, at ældreydelsen skulle gå målrettet til de allerallerdårligst stillede pensionister.
Det må da være logik for enhver, for alt andet ville være uretfærdigt.
Vi er meget bevidste om, at mange pensionister var skuffede.
Der var pensionister, som ikke modtog ydelsen, og andre fik kun et meget lille beløb udbetalt.
Der var også uklarhed med hensyn til kriterierne for at få ydelsen.
På den baggrund er vi selvfølgelig i Dansk Folkeparti meget tilfredse med, at det er lykkedes os at indgå en ny aftale med regeringen.
I forbindelse med jobpakken, der blev præsenteret af regeringen for nogle uger siden, har Dansk Folkeparti opnået afgørende indflydelse på udmøntningen af en pulje på 570 mio. kr.
Det betyder, at langt flere pensionister fremover vil modtage den supplerende pensionsydelse, og at langt de fleste vil modtage ydelsens fulde beløb.
Vi sikrer også, at flere pensionister med ganske beskedne indkomster sikres en indkomstfremgang.
Der er hermed lagt op til en central forbedring af den nuværende ordning, og der er rådet bod på svaghederne i den tidligere ældreydelse.
Jeg vil her til slut sige, at i Dansk Folkeparti er vi meget, meget tilfredse med de resultater, vi har opnået til gavn for de økonomisk vanskeligt stillede folkepensionister.
Og så vil jeg sige, at hvis vi ikke havde lanceret ældrechecken i sin tid, tvivler vi faktisk på, at der var sket noget på det her område, så tror vi, at det stadig væk ville have været et tabubelagt emne.